Ford Kuga nou herroep | Maroela Media
Die motorreus Ford het Maandagmiddag amptelik die Ford Kuga 1.6-liter EcoBoost om veiligheidsredes herroep.
Eienaars van alle Kugas, wat tussen Desember 2012 en Februarie 2014 gebou is, moet die motors teruggeneem na die handelaar, waar die onderdele, wat die enjinoorverhitting veroorsaak, vervang sal word.
Volgens Ford SA is 4 536 van dié motors tans op Suid-Afrikaanse paaie volgens beskikbare syfers. Die Ford Kuga 1.5- en 2-liter word egter nie herroep nie.
Ford SA, in samewerking met die Nasionale Verbruikerskommissie, het die herroeping by 'n mediakonferensie in Pretoria bekend gemaak na 'n vergadering Vrydag, waar hulle saam besluit het om die Kuga te herroep nadat die soveelste brandende Kuga aangemeld is.
Nemeth het egter ontken enigiemand is sover beseer in enige brande wat in die Kuga-enjins ontstaan het. Hy het weereens sy simpatie teenoor die familie van Reshall Jimmy betuig, wat in Desember 2015 in sy Ford Kuga in die Wildernis, in die Wes-Kaap, doodgebrand het. Nemeth het benadruk dat die Jimmy-voorval uniek was en nie verwant aan die enjinoorverhitting nie. Die Jimmy-familie het die konferensie bygewoon.
Ford SA het reeds 15 enjins en 'n motor na Europa en die VSA verskeep vir 'n ondersoek in 'n poging om te bepaal wat die brande in die enjin veroorsaak. Die motors, wat in Spanje vervaardig word, het nie dieselfde probleme in Europa getoon nie.
Volgens Nemeth is hulle steeds besig om die brande te ondersoek, maar dit lyk asof die enjin oorverhit omdat die verkoelingstelsel nie reg werk nie. Die silinderkop kraak, wat veroorsaak dat olie lek wat dan vlam vat. Dit kom veral in ouer Kuga-modelle voor, wat etlike kilometers op hul odometers het.
Nemeth wou egter nie sê hoeveel die herroeping die motorreus uit die sak kan jaag nie. "Daar is niks belangriker as die veiligheid van ons klante nie. Ons gaan na ons handelaars en klante se klagtes luister, sodat ons verbruikers se vertroue in die handelsmerk kan herstel.
"Intussen is dit vir ons belangrik dat Kuga-eienaars mobiel bly. Indien 'n motorhandelaar nie dadelik die nodige onderdele het wat vervang moet word nie, sal die motoreienaar 'n tydelike motor kry. Die motoris sal nie die gebruiklike R1 500 vir die motor betaal nie, maar steeds self vir brandstof- en tolgelde moet betaal," het Nemeth gesê
"Indien Ford nie vandag besluit het om die Kuga te herroep nie, sou die Verbruikerskommissie self die Kuga van die mark onttrek het," het Ebrahim Mohamed, kommissaris van die Nasionale Verbruikerskommissie gesê.
"Geen produk wat 'n gevaar vir Suid-Afrikaanse verbruikers inhou het 'n plek op die Suid-Afrikaanse mark nie. Ons was verbaas dat geen Kuga-brande direk by ons aangemeld is nie. Ons het reageer op mediaberigte.
"Geen geld kan vergoed vir iemand se dood nie. Ons weet nie of Jimmy se dood deur die fout op die Ford Kuga veroorsaak is nie, maar dit is jammer dat iemand reeds sy lewe verloor het. Hierdie saak het reeds te lank gevat. Elke verbruiker het die reg op veilige produkte, veral 'n motor wat nie net nodig is nie, maar ook 'n belangrike besitting is. Ons doen 'n beroep op verbruikers om probleme met produkte by ons aan te meld," het Mohamed gesê.
Johan van Vuuren, ombudsman vir die motorbedryf, het net een saak van 'n bekommerde Ford Kuga-eienaar in Desember 2016 na Ford SA verwys.
"Kuga-eienaars wat sien die enjin oorverhit, moet dadelik van die pad af trek sodra dit veilig is om dit te doen en die enjin afskakel. Moet asseblief nie die enjinkap oopmaak nie, dit is nie veilig nie en kan die brand vererger," het Nemeth gesê. Ford SA het 'n 24-uur padbystanddiens vir Kuga-eienaars beskikbaar gestel en 'n noodnommer, 0861 150 250, wat eienaars in geval van 'n brand kan bel.
Kaveen Jimmy het ná die mediakonferensie gesê hulle oorweeg steeds 'n siviele eis teen Ford. "Ons voel dit is 'n stap in die regte rigting, maar is steeds nie gelukkig met hoe die hele situasie hanteer is nie."
En steeds word niks genoem van die Ford Escape (selfde kar, ander naam) wat al jare terug in die VSA herroep is oor dieselfde probleem.
Dit dui mos daarop dat Ford eintlik laaaankal van die probleem geweet het.
Dis uiters telleurstellend dat die "First on Rubbish Dump – motor maatskappy" eers in hierdie blik gedruk moes word om te erken daar is 'n probleem….swak! , huigelaars! , patete! Ek het in my meer as halwe eeu een tweedehandseproduk van Ford besit en my hart het op 'n kol met 'n punt na julle Ranger Bakkie getrek. Nou, vergeet dit en moenie by my kom met ja dis net een model en al daai LKS nie! FORD het die moderne motor koper versaak op die laakbaarste manier moontlik. Vra maar die families wat geliefdes verloor het voordat jy mnr.… Lees meer »
FORD reageer so ná hulle "gevra" word…in TOTALE ontkenning van enige verandwoordelikheid? Geld maak reg wat krom is.
Tydens die mediakonferensie sou geen Ford – eienaar 'n warm gevoel gekry het van Nemeth en spanlede. Die houding was die heeltyd dat elke eienaar se uitgebrande Kuga – saak individueel hanteer sal word. Op die vraag hoe Ford die 47 eienaars van die uitgebrande karre tegemoet gaan kom, het hy die vraag telkemale onbeantwoord gelaat. Toe die vraag weer aan die einde opduik, het hy baie kortaf gesê dat elke eienaar dit met die versekeringsmaatskappy moet uitklaar! Gestel daar was op daardie stadium van die brand geen versekering op die kar… So much for commitment towards customers! Thank you… Lees meer »
Ford se antwoord is die plaaslike Kuga word in Spanje gebou daarom is die probleem nie soortgelyk aan die met Escape (VSA Kuga). Volgens die beskikbare inligting oor die 1.6l ecoboost kragbron word dit slegs in Wallis vervaardig of wat ek kon vind. Die 1.6 ecoboost was ook in die Ford Fusion gebruik en is vir presies dieselfde rede as die Ford Escape herroep, die 1.6l ecoboost Fusion was nooit plaaslik beskikbaar nie. Detail van die herroeping in die VSA klink baie soortgelyk aan die plaaslike probleme. Is die Ford Kuga regtig die probleem of dalk die 1.6l ecoboost engin?… Lees meer »